Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Ц.А. од Скопје и Љ.П. од Скопје, поднесена преку полномошник Стојанче Геровски, адвокат од Скопје, поднесена против Решението на Агенцијата за вработување на Република Северна Македонија бр.03-2230/2 од 14.10.2022 година, по предметот Барање за пристап до информации од јавен карактер, на 17.11.2022 година го донесе следното

**Р Е Ш Е Н И Е**

1. Жалбата изјавена од Ц.А. од Скопје и Љ.П. од Скопје, поднесена преку полномошник Стојанче Геровски, адвокат од Скопје, поднесена против Решението на Агенцијата за вработување на Република Северна Македонија бр.03-2230/2 од 14.10.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации бр.03-2230/2 од 14.10.2022 година **СЕ ПОТВРДУВА.**

**О Б Р А З Л О Ж Е Н И Е**

## Ц.А. од Скопје и Љ.П. од Скопје, преку полномошник Стојанче Геровски, адвокат од Скопје, поднеле Барање за пристап до информации од јавен карактер до Агенцијата за вработување на Република Северна Македонија, заведено во Агенцијата под бр.03-2230/1 од 07.10.2022 година, по предметот Барање за пристап до информации од јавен карактер, со кое побарале да им се достави препис од следните информации:

„ Пред Основниот Суд Битола иницирана е судска постапка од страна на Тужител Б.Ј. – со непозната адреса, преку старател – Николче Митевски –Адвокат од Битола, со основ – „Утврдување дека определен имот не влегува во оставина на починато лице“, заведен под П1 – 79/22.

За потребите на постапката, ги бараме следните информации:

1. Дали во Вашата службена евиденција опстојува информација за вработување на лицето Б.Ј. од Битола, со ЕМБГ: .....;
2. Во услови на опстојување на таква информација, бараме да ни ги посочите правните субјекти во кои Благоја Јошевски бил вработен;
3. Периодот на вработување во секое поединечно правно лице.“

Постапувајќи по оваа Барање, Имателот на информации на 14.10.2022 година донел Решение бр.03-2230/2, со кое го одбива Барањето на Ц.А. од Скопје и Љ.П. од Скопје, поднесено преку полномошник Стојанче Геровски, адвокат од Скопје, за пристап до бараните информации. При тоа во Образложението на Решението се повикува на исклучок од слободниот пристап до информации од јавен карактер, наведен во член 6 став 1 точка 2 од Законот за слободен пристап до информации од јавен карактер, односно на „...личен податок чие откривање би значело повреда на заштитата на личните податоци“.

Незадоволни од наведеното Решение, Барателите на информацијата, на 09.11.2022 година поднесоа Жалба до Агенцијата, заведена во архивата на Агенцијата под бр.08-288. Во наведената Жалбата цитирани се одредби од Законот за евиденциите од областа на трудот, законот за парнична постапка и Законот за слободен пристап до информации од јавен карактер. Меѓу другото во Жалбата е наведено: “...имајќи предвид дека Агенцијата е запознаена за кои цели се бараат информациите преку доставување во прилог кон барањето и Тужба (стр1) со Покана за одговор на тужба П1-79/22, со што Агенцијата е запознаена дека предмет на судската постапка претставува “Утврдување дека определен имот не влегува во оставината на починатото лице“,....Имајќи го предвид изнесеното ....не се согласуваме со доставеното решение на Агенцијата за врботување на РС Македонија.“

Агенција, преку е-маил заведен под бр.08-288 од 09.11.2022 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето од Агенцијата, Имателот на информации достави Одговор на жалба бр.03-2230/4 од 15.11.2022 година, заведено во архивата на Агенцијата под бр.08-288 на 16.11.2022 година. Во Одговорот на жалба Имателот на информации наведува: “...Агенцијата за вработување на република Северна Македонија постапила по барањето за пристап до информации од јавен карактер согласно одредбите од Законот за слободен пристап до информации од јавен карактер и одредбите од Законот за евиденциите од областа на трудот, Законот за вработување и осигурување во случај на невработеност, Законот за работни односи и Законот за заштита на личните податоци и во законски утврдениот рок. ... Агенцијата за вработување на Република Северна Македонија по горенаведеното Барање донесе Решение за пристап до информации од јавен карактер бр.03-2230/2 од 14.10.2022 година со кое го уважи Барањето и Агенцијата за вработување го одбива Барањето согласно член 6 став 1 точка 2 од Законот за слободен пристап до информации од јавен карактер. Имено, по разгледувањето на Барањето беше направен Тест за штетност со кој беше утврдено дека доколку се дадат бараните информации тоа би значело повреда на заштитата на личните податоци (Барањата за пријави/одјави во/од задолжително социјално осигурување односно историјат на вработување не претставуваат информации од јавен карактер).....бараните информации содржат лични податоци заштитени со Законот за заштита на лични податоци чие откривање би значело и повреда на заштитата на личните податоци, согласно со член 6 став 1 точка 2 од Законот за слободен пристап до информации од јавен карактер....Од горенаведените причини, а со оглед да барателите преку својот полномошник (адвокат) бараат информации и податоци **не за себе туку за друго лице** (спротивната страна) кои податоци се лични податоци заштитени со други посебни закони, Агенцијата за вработување согласно со член 6 став 1 точка 2 од Законот за слободен пристап до информации од јавен карактер, си донесе побиваното Решение бр.03-2230/2 од 14.10.2022 година....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди**, поради следното:

Согласно член 6 став 1 алинеја 2 од Законот за слободен пристап до информации од јавен карактер, Имателот на информации може да одбијат барање за пристап до „личен податок“ чие откривање би значело повреда на заштитата на личните податоци.

Во конкретниот случај, Имателот на информации направил и Тест на штетност, со кое утврдил дека со давањето на бараните информации ќе настане штета врз интересот кој се заштитува, односно врз лицето за кое се бара информацијата.

Согласно Законот за заштита на личните податоци **„личен податок“** е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.

Во случајот се работи за конкретно физичко лице, на кое со објавувањето на податокот што се бара од страна на Барателот на информации, може да му се наштети на честа и угледот на физичкото лице, а последиците врз интересот кој се заштитува се поголеми од јавниот интерес.

Со ваквото постапување, Агенцијата за вработување на република Северна Македонија постапила согласно Законот за слободен пристап до информации од јавен карактер.

Што се однесува до наводите на Жалбата на Жалителите, дека “...“...имајќи предвид дека Агенцијата е запознаена за кои цели се бараат информациите преку доставување во прилог кон барањето и Тужба ... Агенцијата е запознаена дека предмет на судската постапка претставува “Утврдување дека определен имот не влегува во оставината на починатото лице...“, Агенцијата му укажува на Барателот на информации дека:

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста, бидејќи во конкретниот случај се бара информација од личен интерес, а не се бара информација од јавен карактер согласно Законот за слободен пристап до информации од јавен карактер.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**

|  |  |
| --- | --- |
|  |  |